Der er ikke noget nyt i at associere øl med toiletbesøg. Men står det til Carlsberg, skal det nu også associeres med at gøre sit toilette.

Koncernen har netop lanceret en ny serie af hår- og hudplejeprodukter, der bygger på øl. Og det er skam helt alvorligt ment, fortæller en talsmand.

»Det er en ide, der har brygget i noget tid. Der har været en række studier over årene, der viser, at øl er fyldt med ingredienser, der er gode for kroppen«, siger Jim Daniell, der er international kommunikationschef for Carlsberg.